ક્રૂડના ભાવવધારાને કારણે ભારતનું આયાત બિલ વધે છે, કારણ કે દેશની કુલ આયાતમાં ક્રૂડ ઓઈલનું યોગદાન ૮૨ ટકાથી વધારે છે. ક્રૂડના ભાવવધારા પર ભારત સરકારનો કોઈ અંકુશ નથી. સામા પક્ષે અમેરિકાએ વર્ષ-૨૦૧૮ના વર્ષમાં ક્રૂડ ઓઈલ ઉત્પાદનમાં સ્વનિર્ભર થવાનું નક્કી કર્યુ છે. જેથી, અમેરિકી રાષ્ટ્રપતિ ડોનાલ્ડ ટ્રમ્પ પોતાની ઇકોનોમીને સદ્ધર રાખી શકે. અમેરિકાને આંતરરાષ્ટ્રીય માર્કેટમાં ૬૦ ડોલરથી ઓછો ભાવ પરવડતો નથી. પરિણામે, ભારતને મોંઘાભાવે ક્રૂડ ખરીદવું પડશે. નિષ્ણાતો કહે છે કે, જો ક્રૂડના ભાવમાં દસ ડોલરનો વધારો થાય તો આપણી કરન્ટ ડેફિસીટમાં ૫૦૦ અબજ રૂપિયાનો બોજો વધે. પરિણામે, ફુગાવો ૦.૨૫ ટકા વધે અને જીડીપી ૦.૩ ટકા ઘટે. ટૂંકમાં, ભારતના કુલ બજેટ પર કમ-સે-કમ બે ટકાની ચોખ્ખી ખોટ આ ક્રૂડ ઓઈલના ભાવ વધારાને કારણે થાય. નાણામંત્રી અરુણ જેટલીએ વર્ષ-૨૦૧૭-૧૮ના નાણાકીય વર્ષ માટે ફુગાવો ચાર ટકાના દરે અંકુશમાં રાખવાનો નિર્ણય કર્યો હતો, પરંતુ અત્યારે ફુગાવો ૪.૩૮ ટકાને આંબી ગયો છે અને હજુ વધે એવા સ્પષ્ટ સંકેતો મળી રહ્યા છે.